Parcursul vieții lui a fost unul luminos, drept călăuză fiindui tripticul vieții duhovnicești: credința, nădejdea și dragostea. Ghidat de sintagma ''Omul sfințește locul'', preotul Gheorghe Alexandru Chiș a lăsat în urma lui, o bogată zestre spirituală și locuri sfinte, lăcașuri de cult asupra cărora și-a pus amprenta.
Pornind dintr-o familia frumoasă cu 3 copiii, din comuna Săcășeni, județul Satu Mare, a studiat la Liceul Teoretic din Tășnad, urmând apoi Institutul Teologic din Sibiu pe care la absolvit în 1974.
Atras de locurile natale, și-a început preoția în satul Cig, județul Satu Mare. Încă de la început a inițiat și împlinit lucrări pentru biserica și casa parohială și a întărit comunitatea ortodoxă din zonă pe care a păstorit-o timp de 6 ani. Apoi, începând cu anul 1980 a fost numit preot al comunității creștin ortodoxe din Medieșu-Aurit, veche vatră strămoșească, localitate emblematică a dacilor liberi lângă Satu Mare. Susținut și inspirat de comunitate, cu ajutorul lui Dumnezeu, a inițiat și condus lucrări masive de consolidare, construcție, realizarea pictură interioară și exterioară a bisericii din localitate și a construit din temelie casa parohială alături de o asiduă muncă de implemetare și propovăduire a valorilor spirituale și religioase în zonă.
După 14 ani de activitate intensă la Medieșu-Aurit devine preot paroh la biserica Nașterea Domnului, din Satu Mare, lăcaș neconstruit încă la momentul respectiv.
În paralel cu activitatea duhovnicescă este părtaș la inițierea și împlinirea lucrărilor și a tuturor celor de trebuință ridicării noii biserici. Între timp din anul 1995 este fondator al Filialei Sătmărene a Ligii Tinerilor creștin ortodocși români din a cărui rădăcini s-a format ulterior corul ''Solemnis'', formație pe care a sprijinit-o pe tot parcursul celor aproape de 20 de ani de păstorire la biserica ''Nașterea Domnului''. Neobosit și dedicat menirii lui preoțești, preotul Gheorghe Alexandru Chiș a slujit chiar și după pensionare în comuna Corod, județul Satu Mare, fiind mereu în mijlocul credincioșilor și rămânând ancorat în viața creștină a județului Satu Mare.
Drum lin spre Împărăția Cerurilor!